CELEX: 32013D0658
Language: sk
Date: 2013-11-13 00:00:00
Title: 2013/658/EÚ: Vykonávacie rozhodnutie Komisie z  13. novembra 2013 o zamietnutí žiadosti o zápis do Registra chránených označení pôvodu a chránených zemepisných označení podľa nariadenia Európskeho parlamentu a Rady (EÚ) č. 1151/2012 [Pomazánkové máslo (ZTŠ)] [oznámené pod číslom C(2013) 7615]

15.11.2013   
            
            
               SK
            
            
               Úradný vestník Európskej únie
            
            
               L 305/22
            
         VYKONÁVACIE ROZHODNUTIE KOMISIE
   z 13. novembra 2013
   o zamietnutí žiadosti o zápis do Registra chránených označení pôvodu a chránených zemepisných označení podľa nariadenia Európskeho parlamentu a Rady (EÚ) č. 1151/2012 [Pomazánkové máslo (ZTŠ)]
   [oznámené pod číslom C(2013) 7615]
   (Iba české znenie je autentické)
   (2013/658/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 1,
   keďže:
   
               (1)
            
            
               V súlade s článkom 50 ods. 1 nariadenia (EÚ) č. 1151/2012 Komisia ukončila preskúmanie žiadosti Českej republiky, aby bol názov „Pomazánkové máslo“ zapísaný do registra ako zaručená tradičná špecialita, ktorá bola doručená 22. decembra 2010.
            
         
               (2)
            
            
               Komisia 1. apríla 2011 informovala Českú republiku, že názov „máslo“ je vymedzený v nariadení Rady (ES) č. 1234/2007 (2) a podlieha podmienkam používania podľa uvedeného nariadenia, a konkrétne podľa jeho článku 115 a prílohy XV, v ktorých sa vyžaduje najmä obsah mliečneho tuku najmenej 80 %, avšak menej ako 90 %. Opis výrobku „Pomazánkové máslo“ však týmto podmienkam nezodpovedá. Po tom, čo Komisia 25. januára 2011 podala žalobu o nesplnenie povinnosti, Súdny dvor v rozsudku z 18. októbra 2012 vo veci C-37/11 okrem iného potvrdil, že názov „Pomazánkové máslo“ nie je v súlade s vyššie uvedenými ustanoveniami nariadenia (ES) č. 1234/2007.
            
         
               (3)
            
            
               V článku 2 ods. 3 nariadenia (EÚ) č. 1151/2012 sa stanovuje, že „toto nariadenie sa uplatňuje bez toho, aby boli dotknuté iné osobitné ustanovenia Únie týkajúce sa umiestňovania výrobkov na trh, a najmä ustanovenia o jednotnej spoločnej organizácii trhov […]“. Preto treba konštatovať, že žiadosť o to, aby bol názov „Pomazánkové máslo“ zapísaný do registra ako zaručená tradičná špecialita, nie je v súlade s nariadením (ES) č. 1234/2007, a konkrétne s jeho článkom 115 a prílohou XV.
            
         
               (4)
            
            
               Vzhľadom na uvedené skutočnosti by sa žiadosť o zápis označenia „Pomazánkové máslo“ do registra mala zamietnuť.
            
         
               (5)
            
            
               Opatrenie stanovené v tomto rozhodnutí je v súlade so stanoviskom Výboru pre politiku kvality poľnohospodárskych výrobkov,
            
         PRIJALA TOTO ROZHODNUTIE:
   Článok 1
   Žiadosť o zapísanie názvu „Pomazánkové máslo“ do registra sa týmto zamieta.
   Článok 2
   Toto rozhodnutie je určené Českej republike.
   
      V Bruseli 13. novembra 2013
      
         
            Za Komisiu
         
         Dacian CIOLOȘ
         
            člen Komisie
         
      
   
   
      (1)  Ú. v. EÚ L 343, 14.12.2012, s. 1.
   
      (2)  Ú. v. EÚ L 299, 16.11.2007, s. 1.